Onduidelik hoeveel skole Lesufi werklik gebou hetArgieffoto Panyaza Lesufi, Gautengse LUR vir onderwys, het Donderdag tydens ’n mediakonferensie gesê sy departement het 54 nuwe skole gebou sedert die begin van sy ampstermyn in 2014. In Augustus het hy egter vir ouers by Sutherland High School gesê sy departement het die afgelope vier jaar 47 nuwe skole gebou. In Januarie het ’n departementele woordvoerder gesê 42 skole is sedert 2014 gebou. Dit beteken Lesufi moes sedert Januarie 12 skole oopgemaak het, waarvan sewe skole net die afgelope twee maande moes oopgemaak het vir Lesufi se syfers om akkuraat te wees. “Die SOS twyfel sterk of Lesufi meer as een skool ’n maand kon oopmaak. Dít boonop sonder die gewone media-sirkus wat gewoonlik hiermee gepaardgaan,” sê Melanie Buys, onderwysspesialis verbonde aan die Skoleondersteuningsentrum (SOS). Lesufi het homself boonop Donderdag weerspreek toe hy sê sy departement het verlede jaar elke maand ’n nuwe skool oopgemaak. ’n Paar minute later het hy gesê ses nuwe skole het verlede jaar oopgemaak. Volgens die departement se eie jaarverslag het hulle in die 2017/18-boekjaar vyf nuwe skole klaar gebou. “Vir ŉ LUR wat weet wanneer ŉ leerling raas kry oor haar haarstyl en hoeveel koekies ŉ kleuterskool tydens partytjies uitdeel, is hy verbasend onakkuraat oor syfers wat betrekking het op die grootste probleem in die provinsie,” sê Buys. Die SOS het Vrydag weer vir die departement gevra om die aantal nuwe skole sedert 2014 te bevestig. Steve Mabona, departementele woordvoerder, kon nie sê presies wat die getal is nie. Die departement weier boonop sedert Januarie om ŉ lys name van nuwe skole te verskaf. Die SOS kon net 23 skole opspoor wat sedert 2014 oopgemaak het. “Die gebrek aan nuwe skole is die grootste rede waarom Gauteng jaarliks sukkel om leerlinge te plaas. Nou word Afrikaanse skole gedwing om Engelse leerlinge in te neem, terwyl hierdie skole reeds nie plek vir ’n muis het nie,” sê Buys. Lesufi het Donderdag erken hy het reeds verskeie Afrikaanse skole gedwing om volgende jaar Engelse leerlinge te aanvaar. “Afrikaanse skole moet swaar steun op hul regte. Die hof se uitspraak in Hoërskool Overvaal se guns vroeër vanjaar, dien as bevestiging dat Afrikaanse skole nie gedwing kan word om Engelse leerlinge in te neem nie.” Sy beveel aan dat skole wat deur die departement versoek word om meer kinders te plaas of hul taalbeleid te wysig, daarop aandring dat die versoek skriftelik aan die skool gerig word. “Dit staan die beheerliggaam vry om die versoek, na oorweging, van die hand te wys indien hulle nie die leerders kan akkommodeer nie.” Skole wat onbillike druk ervaar vanaf die departement om Engelse leerlinge in te neem, kan die SOS kontak by [email protected] Die SOS, in samewerking met hul vennote, sal hierdie skole ondersteun en ook help met regsaksie indien nodig.